CELEX: 52013PC0720
Language: ro
Date: 2013-10-23
Title: Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Conferinței ministeriale a Organizației Mondiale a Comerțului referitor la aderarea Republicii Yemen la OMC

|
			
		
		
		52013PC0720
		
			Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Conferinței ministeriale a Organizației Mondiale a Comerțului referitor la aderarea Republicii Yemen la OMC /* COM/2013/0720 final - 2013/0342 (NLE) */
			
				
		
		
			
			   	EXPUNERE DE MOTIVE
I. INTRODUCERE
Membrii Organizației Mondiale a
Comerțului (OMC) și Republica Yemen au ajuns în etapa finală a
negocierilor legate de condițiile de aderare a Republicii Yemen la OMC.
Aceasta survine după 13 ani de negocieri lansate odată cu depunerea,
de către Yemen, a cererii de aderare la OMC, în 2000. Cererea de aderare a
Republicii Yemen a fost examinată în conformitate cu orientările
prevăzute în Decizia Consiliului General al OMC referitoare la aderarea țărilor
cel mai puțin dezvoltate, iar acum este necesară o decizie a
Consiliului prin care să se aprobe condițiile de aderare a Republicii
Yemen, înainte ca UE să poată susține în mod oficial respectiva
aprobare în cadrul OMC.
Rezumatul condițiilor de aderare este
prezentat mai jos.
II. REZUMATUL CONDIȚIILOR DE ADERARE A
REPUBLICII YEMEN LA OMC, PE SECTOARE
Lista angajamentelor
Produse
Nivelul mediu al taxei vamale consolidate
finale (FBR - final bound rate) în calendarul de aderare a Republicii
Yemen este de 22,2 %.
Nivelul mediu al FBR pentru produsele agricole
este ușor mai ridicat (26,2 %) decât cel înregistrat pentru produsele
industriale (20,1 %). Vârfurile tarifare sunt de asemenea mai ridicate în
agricultură (maximum 100 % pentru unele produse agricole,
față de maximum 40 % pentru bunuri industriale).
Republica Yemen va aplica FBR de la data
aderării.
Aceste niveluri
tarifare medii sunt destul de rezonabile, având în vedere statutul de
țară cel mai puțin dezvoltată al Republicii Yemen, precum
și dimensiunile sale mici și vulnerabilitatea economiei sale.
Practica din trecut a UE în raport cu țările cel mai puțin
dezvoltate a fost să accepte aceste niveluri tarifare ca fiind rezonabile
pentru economii de dimensiuni comparabile.
Produse industriale 
–              
Nivelul mediu al FBR pentru produsele neagricole
este de 20,1 %.
–              
Cele mai ridicate valori medii, de aproximativ
27 %, sunt cele din sectoarele mobilei și
încălțămintei.
–              
Cele mai scăzute valori medii, de aproximativ
10 %, sunt cele pentru produsele de tehnologie a informației (IT).
–              
Cele mai ridicate vârfuri tarifare sunt de
40 % (ciment și anumiți pești prelucrați) și de
43 % (majoritatea produselor pescărești și a produselor
pescărești prelucrate).
Produse agricole 
–              
Nivelul mediu al FBR pentru produsele agricole este
de 26,2 %.
–              
Cele mai ridicate vârfuri tarifare din
agricultură sunt cele pentru tutun și cafea, de 100 %.
Servicii 
Lista angajamentelor specifice a Republicii
Yemen în domeniul serviciilor este satisfăcătoare, având în vedere
statutul său de țară cel mai puțin dezvoltată. Republica
Yemen își va asuma angajamente de acces pe piață și
tratament național pentru o gamă largă de sectoare din domeniul
serviciilor, inclusiv servicii profesionale, informatice și alte servicii
comerciale, servicii de comunicare (servicii de curierat și de
telecomunicații), servicii de construcții, de distribuție,
servicii educaționale private, servicii de mediu, financiare (de
asigurări și bancare), servicii private din domeniul
sănătății, servicii de turism și de transport (maritim
și feroviar).
Angajamente luate în cadrul
protocolului de aderare
În etapa finală, multilaterală, a
procesului de aderare, membrii OMC au încercat împreună să asigure o
compatibilitate elementară între legislația și instituțiile
comerciale ale Republicii Yemen și normele și acordurile OMC, prin
includerea unor dispoziții specifice în protocolul de aderare și în
raportul grupului de lucru. 
S-au solicitat perioade de tranziție în
mai multe domenii, dintre care următoarele prezintă un interes
special pentru UE:
Drepturi comerciale: Yemen a confirmat că va acorda oricărei persoane fizice sau
juridice dintr-un stat membru al OMC, indiferent de prezența fizică
sau de investițiile în Yemen ale respectivei persoane, dreptul de a fi
importatorul oficial al oricărui produs autorizat pentru importul în
Yemen, nu mai târziu de 31 decembrie 2014. Actele cu putere de lege și
normele administrative ale Republicii Yemen referitoare la toate taxele,
tarifele și impozitele percepute pentru astfel de schimburi comerciale vor
fi în întregime conforme cu obligațiile sale în cadrul OMC.
De asemenea, Yemen va acorda în mod nediscriminatoriu
și nediscreționar drepturi de comercializare, în termenele menționate
anterior, în conformitate cu acordurile OMC. Toate cerințele
referitoare la înregistrarea comercială sau la depunerea de cereri pentru
drepturi comerciale vor avea numai scopuri vamale și fiscale și nu
vor necesita investiții în Yemen.
Alte taxe și impuneri: Republica Yemen și-a asumat angajamentul de a consolida alte taxe
și impuneri în sensul articolului II alineatul (1) litera (b) din GATT
1994 la o rată de 0,25 %. Cel târziu la 4 ani după aderare, taxa
vamală consolidată pentru aceste alte taxe și impuneri va fi 0,
după cum se prevede în lista de produse a Republicii Yemen. 
Onorariile și taxele pentru serviciile
prestate: cerința ca certificatele de origine
și facturile pentru importurile în Yemen să fie vizate sau
autentificate de consulatele yemenite din străinătate va fi
eliminată cel târziu începând cu 1 ianuarie 2017.
Determinarea valorii în vamă: Legislația și normele de punere în aplicare ale Republicii
Yemen vor fi în conformitate cu Acordul privind determinarea valorii în
vamă cel târziu începând cu data aderării. Republica Yemen va pune în
aplicare acordul în mod progresiv, în conformitate cu un plan de acțiune
prezentat în raportul grupului de lucru, iar la 31 decembrie 2016 va aplica în
totalitate dispozițiile OMC referitoare la determinarea valorii în
vamă, inclusiv ale Acordului OMC privind punerea în aplicare a articolului
VII din GATT 1994 și ale anexei I (note interpretative). Republica Yemen a
confirmat faptul că, în timpul perioadei de tranziție, se va asigura
că reglementările sale în temeiul legislației aflate în vigoare
și reglementările suplimentare puse în aplicare pe parcursul
perioadei de tranziție în ceea ce privește determinarea valorii în
vamă se vor aplica, fără discriminare, tuturor importurilor. 
Măsuri sanitare și fitosanitare
(SPS): Republica Yemen va beneficia de o perioadă
de tranziție până la 31 decembrie 2016 pentru punerea în aplicare în
întregime a Acordului SPS, conform planului de acțiune inclus în raportul
grupului de lucru.
Bariere tehnice în calea comerțului
(BTC): Republica Yemen va pune în aplicare în
întregime Acordul privind barierele tehnice în calea comerțului până
la 31 decembrie 2016. În raportul grupului de lucru este inclus un plan de
acțiune în acest sens.
Aspectele comerciale ale drepturilor de
proprietate intelectuală (TRIPS): Implementarea
în întregime a Acordului TRIPS va produce efecte de la finele anului 2016 [cu
excepția protecției brevetelor pentru produsele farmaceutice care
intră sub incidența Deciziei privind TRIPS și
sănătatea publică (WT/L/641)].
III. RECOMANDARE
Prezentând Consiliului, spre aprobare,
condițiile de aderare a Republicii Yemen la OMC, Comisia consideră
că respectivele condiții constituie un pachet echilibrat și
ambițios de angajamente de deschidere a pieței, care va aduce
beneficii substanțiale atât Republicii Yemen, cât și partenerilor
săi comerciali din OMC.
2013/0342 (NLE)
Propunere de
DECIZIE A CONSILIULUI
de stabilire a poziției care
urmează să fie adoptată de Uniunea Europeană în cadrul
Conferinței ministeriale a Organizației Mondiale a Comerțului
referitor la aderarea Republicii Yemen la OMC
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 91, articolul 100
alineatul (2) și articolul 207 alineatul (4) primul paragraf, coroborate
cu articolul 218 alineatul (9),
având în vedere propunerea Comisiei Europene,
întrucât:
(1)       La 12 aprilie 2000, guvernul
Republicii Yemen a depus o cerere de aderare la Acordul de instituire a
Organizației Mondiale a Comerțului (OMC) de la Marrakech, în temeiul
articolului XII din respectivul acord.
(2)       La 17 și 19 iulie 2000 a
fost creat un grup de lucru privind aderarea Republicii Yemen, pentru a se
ajunge la un acord cu privire la condițiile de aderare acceptabile atât
pentru Republica Yemen, cât și pentru toți membrii OMC.
(3)       Comisia, în numele Uniunii, a
negociat o serie completă de angajamente de deschidere a pieței din
partea Republicii Yemen, care corespund cererilor Uniunii.
(4)       Aceste angajamente sunt în
prezent încorporate în Protocolul de aderare a Republicii Yemen la OMC.
(5)       Aderarea Republicii Yemen la
OMC ar trebui să aibă o contribuție pozitivă și de
durată la procesul de reformă economică și dezvoltare
durabilă din această țară.
(6)       În consecință,
Protocolul de aderare ar trebui aprobat.
(7)       Conform articolului XII din
Acordul de instituire a OMC, condițiile de aderare trebuie convenite între
membrul aderent și OMC, iar Conferința Ministerială a OMC
aprobă condițiile de aderare din partea OMC.
(8)       Prin urmare, este necesar
să se stabilească poziția Uniunii în cadrul Conferinței
Ministeriale,
ADOPTĂ PREZENTA DECIZIE: 
Articolul 1
Poziția care urmează a fi
adoptată de Uniunea Europeană în cadrul Conferinței Ministeriale
a Organizației Mondiale a Comerțului privind aderarea Republicii
Yemen la OMC este de aprobare a aderării.
Articolul 2
Prezenta decizie intră în vigoare la data
adoptării.
Adoptată la Bruxelles,
                                                                       Pentru
Consiliu
                                                                       Președintele